Euroopan parlamentin päätöslauselma rintasyövästä laajentuneessa Euroopan unionissa



Virallinen lehti nro 313 E , 20/12/2006 s. 0273 - 0276



P6_TA(2006)0449 Rintasyöpä Euroopan parlamentin päätöslauselma rintasyövästä laajentuneessa Euroopan unionissa Euroopan parlamentti, joka - ottaa huomioon EY:n perustamissopimuksen 152 artiklan, - ottaa huomioon Euroopan unionin perusoikeuskirjan [1] 35 artiklan, - ottaa huomioon 5. kesäkuuta 2003 antamansa päätöslauselman rintasyövästä Euroopan unionissa [2], - ottaa huomioon 13. helmikuuta 2003 antamansa päätöslauselman komission tiedonannosta rintaimplantteihin liittyvistä toimenpiteistä [3], - ottaa huomioon 4. lokakuuta 2001 antamansa päätöslauselman BRCA1 ja BRCA2 (rintasyöpä) -geenien patentoinnista [4], - ottaa huomioon 2. joulukuuta 2003 annetun neuvoston suosituksen syöpäseulonnasta [5], - ottaa huomioon rintasyöpäseulonnan ja -diagnoosin laadunvarmistusta koskevien eurooppalaisten ohjeiden ("European Guidelines for quality assurance in breast cancer screening and diagnosis", jäljempänä eurooppalaiset ohjeet) neljännen painoksen, jonka komissio julkaisi huhtikuussa 2006 [6], - ottaa huomioon kansallisten syöpätutkimuskeskusten johtajista koostuvan IARC Cancer Control Forumin tapaamisen, joka järjestettiin 17.- 19. heinäkuuta 2006 Lyonissa sijaitsevassa Kansainvälisessä syöväntutkimuskeskuksessa (IARC), - ottaa huomioon Euroopan parlamentissa 17. lokakuuta 2006 järjestetyn seminaarin "Need for European Guidelines on Breast Care Nursing", - ottaa huomioon työjärjestyksen 108 artiklan 5 kohdan, A. ottaa huomioon, että rintasyöpä on naisten yleisin syöpäsairaus ja että vuosittain 275000 naista sairastuu rintasyöpään Euroopan unionissa [7], B. ottaa huomioon, että rintasyöpään sairastuvat naiset ovat yhä nuorempia ja 35 prosenttia rintasyöpään sairastuneista naisista on alle 55-vuotiaita ja että 12 prosenttia syöpätapauksista koskee jopa alle 45-vuotiaita naisia [8], C. ottaa huomioon, että rintasyöpä on 35-59-vuotiaiden naisten yleisin kuolinsyy [9] ja vuosittain 88000 naista kuolee rintasyöpään Euroopan unionissa [10], D. ottaa huomioon, että rintasyöpä on kaikista syöpäsairauksista toiseksi yleisin ja myös miehet sairastuvat rintasyöpään ja että vuosittain 1000 miestä kuolee rintasyöpään Euroopan unionissa [11], E. ottaa huomioon, että työelämään paluun ja riittämättömän taloudellisen turvan kaltaiset ongelmat koskettavat erityisesti nuoria rintasyöpään sairastuneita naisia ja että nämä naiset joutuvat lisäksi kohtaamaan aivan erityisiä tulevaisuuden suunnitteluun liittyviä ongelmia, joista voidaan mainita esimerkkeinä hormonihoidoista johtuva hedelmättömyys ja rintasyövän diagnosointi raskauden aikana, F. ottaa huomioon, että Maailman terveysjärjestön (WHO) tietojen mukaan rintasyöpäkuolleisuudessa on yli 50 prosentin eroja EU:n 25 jäsenvaltion välillä ja että rinnan poistamista edellyttävien tapausten osuudessa on jopa 60 prosentin eroja jäsenvaltioiden välillä, vaikka rintasyöpä havaittaisiin varhaisessa vaiheessa [12], G. katsoo, että rintasyöpään johtavia syitä on tutkittava tarkemmin, erityisesti sitä, mikä rooli haitallisilla kemikaaleilla ja ympäristökuormituksella, ravinnolla, elintavoilla ja perintötekijöillä sekä niiden yhteisvaikutuksella on, H. ottaa huomioon, että mammografiaseulonta voi WHO:n mukaan vähentää 50-69-vuotiaiden naisten rintasyöpäkuolleisuutta jopa 35 prosentilla ja alustavat tutkimukset viittaavat siihen, että seulonta voi vähentää kuolleisuutta merkittävästi myös 40-49-vuotiailla naisilla [13], I. ottaa huomioon, että vaikka mammografiaseulontaa koskevat eurooppalaiset ohjeet vahvistettiin ensimmäisen kerran jo vuonna 1992, mammografiaseulonta on järjestetty kattavasti ainoastaan 11 jäsenvaltiossa (Alankomaat, Belgia, Espanja, Luxemburg, Ranska, Ruotsi, Suomi, Tšekki, Unkari, Viro ja Yhdistynyt kuningaskunta), J. ottaa huomioon, että vaikka seulonta on järjestetty kattavasti, sitä ei edellä mainituissa jäsenvaltioissakaan usein tehdä eurooppalaisissa ohjeissa vahvistetun väestöpohjaisen toimintamallin mukaisesti eikä se vastaa monia muita laatukriteereitä ja että eurooppalaisia ohjeita ei vielä juurikaan tunneta uusissa jäsenvaltioissa, K. ottaa huomioon, että eurooppalaisissa ohjeissa suositeltujen korkeiden laatustandardien mukaisten monitieteisten rintasairausyksikköjen kattava verkosto toimii ainoastaan yhdessä ainoassa jäsenvaltiossa (Yhdistynyt kuningaskunta) eikä sielläkään täydessä laajuudessaan, L. katsoo, että korkealaatuisilla rintasyöpähoitopalveluilla voidaan keskipitkällä ja pitkällä aikavälillä saada aikaan terveydenhuollon kustannussäästöjä, koska vältetään tarpeettomia tutkimuksia ja hoitoja, rintasyöpä havaitaan varhaisemmassa vaiheessa ja näin ollen tarvitaan vähemmän kalliita leikkauksia ja jatkohoitoja, M. ottaa huomioon, että eurooppalaisten ohjeiden edellä mainitussa neljännessä painoksessa (2006) suositellaan [14], että jokaisessa rintasairausyksikössä pitäisi olla kaksi rintasairauksiin erikoistunutta sairaanhoitajaa, mutta että tähän työnkuvaan valmistavalle koulutukselle ei ole vielä yleisesti tunnustettuja kriteerejä, N. katsoo, että eurooppalaisissa ohjeissa vaadittu kaikkien terveydenhoitoalan ammattilaisten erikoistuminen on ratkaisevan tärkeää varhaisen havaitsemisen ja hoidon laadun varmistamiseksi, ja katsoo, että vastaavaa täydennyskoulutusta voi tukea EU:n jäsenvaltioissa Euroopan sosiaalirahastosta ja unioniin liittyvissä maissa liittymistä edeltävästä rahoitusvälineestä, O. katsoo, että EU:n aluekehitysrahastoa voi käyttää uusissa jäsenvaltioissa terveydenhoitoalan infrastruktuurien parantamiseen ja näin ollen myös mammografiaseulonnan toteuttamiseen ja erikoistuneiden rintasairausyksikköjen perustamiseen ja että unioniin liittyvissä maissa tähän voi käyttää myös liittymistä edeltävää rahoitusvälinettä, P. ottaa huomioon, että Lissabonin strategialla pyritään nostamaan naisten työllisyysaste 60 prosenttiin vuoteen 2010 mennessä, ja panee merkille uusimmat tutkimukset, jotka osoittavat, että viidennes entisistä syöpäpotilaista ei palaa takaisin työelämään, vaikka heidät katsottaisiin työkykyisiksi [15], ja työelämään palaavien naisten tulot laskevat siitä huolimatta [16], 1. kehottaa komissiota esittämään pian edistymiskertomuksen jäsenvaltioissa toteutetuista toimista rintasyöpäkuolleisuuden alentamiseksi, kuten parlamentti edellä mainitussa 5. kesäkuuta 2003 antamassaan päätöslauselmassa pyysi komissiota tekemään vuonna 2006; 2. kehottaa komissiota raportoimaan vuoden 2007 aikana syöpäseulontaohjelmien täytäntöönpanosta edellä mainitun 2. joulukuuta 2003 annetun neuvoston suosituksen mukaisesti; 3. toistaa jäsenvaltioille esittämänsä vaatimuksen, että kattavat mammografiaseulonnat on otettava käyttöön ja kaikki 50-69-vuotiaat naiset on kutsuttava mammografiatutkimuksiin kahden vuoden välein eurooppalaisten ohjeiden mukaisesti, jotta rintasyöpäkuolleisuutta voidaan alentaa merkittävästi; 4. odottaa jäsenvaltioiden parantavan tiedotusta mammografiaseulonnan merkityksestä, jotta naiset hyväksyisivät seulonnan paremmin ja osallistuisivat siihen enemmän; 5. pyytää komissiota tukemaan tutkimuksia, joissa tutkitaan, missä olosuhteissa mammografiaseulonnasta voisi olla hyötyä myös yli 69-vuotiaille naisille; 6. kehottaa jäsenvaltioita huolehtimaan vuoteen 2016 mennessä monitieteisten rintasairausyksikköjen kattavan verkoston perustamisesta eurooppalaisten ohjeiden mukaisesti, koska hoito monitieteisissä rintakeskuksissa parantaa todistetusti selviämisen mahdollisuuksia ja elämänlaatua, ja vaatii komissiota esittämään kahden vuoden välein edistymiskertomuksen asiasta; 7. kehottaa komissiota esittämään ajantasaisia ja luotettavia tietoja rintasyöpään sairastuneiden naisten tilanteesta ja huomauttamaan tässä yhteydessä, että kaikissa jäsenvaltioissa on oltava kansalliset syöpärekisterit; 8. kiirehtii EU:n syöpätutkimusverkoston tulevan rahoituksen varmistamista, jotta eurooppalaiset ohjeet rintasairauksiin erikoistuneiden sairaanhoitajien työnkuvan vahvistamiseksi ja rintasairausyksikköjen sertifiointia koskevan pöytäkirjan laatimiseksi komission jo vahvistamien periaatteiden ja vaatimustenmukaisuuden tarkastusmenettelyn mukaisesti voidaan laatia valmiiksi; 9. kehottaa tukemaan enemmän rintasyövän ehkäisyä koskevaa tutkimusta, myös haitallisten kemikaalien ja ympäristökuormituksen, ravinnon, elintapojen ja perintötekijöiden vaikutuksia sekä niiden yhteisvaikutuksia, ja kehottaa tässä yhteydessä jatkamaan rintasyövän ja mahdollisten riskitekijöiden, kuten tupakan, alkoholin ja hormonien välisen yhteyden tutkimista; 10. kehottaa komissiota varmistamaan verikokeisiin (biomarkkerit) perustuvien testien kehittämisen rahoituksen seitsemännen tutkimuksen puiteohjelman yhteydessä; 11. odottaa, että komissio tukee seitsemännen tutkimuksen puiteohjelman yhteydessä sellaisten hoitomuotojen kehittämistä, joiden sivuvaikutukset ovat vähäiset, sekä syöpään johtavien syiden tutkimusta ja varmistaa omalta osaltaan tieteellisen tutkimuksen riippumattomuuden rintasyöpätutkimuksen alalla; 12. kehottaa komissiota seitsemännen tutkimuksen puiteohjelman yhteydessä tutkimaan edelleen mammografian teknis-fysikaalisia näkökohtia ja vaihtoehtoja perinteisille mammografiatutkimuksille, esimerkiksi digitaalisia mammografiatutkimuksia; 13. kehottaa komissiota laatimaan rintasyöpäpotilaiden ja pitkäaikaissairaiden oikeuksien suojelemista työpaikoilla koskevan peruskirjan, jotta yritysten olisi annettava potilaiden jatkaa työtään hoidon aikana ja he voisivat palata työelämään hoidon päätyttyä; 14. kehottaa jäsenvaltioita perustamaan tiedotus- ja neuvontapisteitä, jotka jakavat tietoa periytyvästä rintasyövästä, ja kehottaa komissiota esittämään kahden vuoden välein edistymiskertomuksen asiasta; 15. kehottaa jäsenvaltioita kiinnittämään erityistä huomiota rintasyöpään sairastuneiden nuorten naisten kohtaamiin ongelmiin antamalla näille erityisiä tietoja; 16. kehottaa komissiota huomauttamaan uusille jäsenvaltioille ja unioniin liittyville maille, että Euroopan aluekehitysrahastoa sekä liittymistä edeltävää rahoitusvälinettä voidaan käyttää terveydenhoitoalan infrastruktuurien parantamiseen; 17. kehottaa jäsenvaltioita hyödyntämään eurooppalaisissa ohjeissa vahvistettua mahdollisuutta rahoittaa terveydenhoitoalan ammattilaisten täydennyskoulutusta Euroopan sosiaalirahastosta; 18. kehottaa komissiota ottamaan johtavan aseman rintasyövän torjuntaa koskevassa maailmanlaajuisessa yhteistyössä muiden kansainvälisten kumppaneiden (WHO, IARC, IAEA jne.) kanssa toimiessaan ja levittämään eurooppalaisia ohjeita myös Euroopan ulkopuolelle; 19. kehottaa komissiota julkaisemaan eurooppalaiset ohjeet painetun version lisäksi myös Internetissä ladattavana versiona; 20. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille. [1] EYVL C 364, 18.12.2000, s. 1. [2] EUVL C 68 E, 18.3.2004, s. 611. [3] EUVL C 43 E, 19.2.2004, s. 363. [4] EYVL C 87 E, 11.4.2002, s. 265. [5] EUVL L 327, 16.12.2003, s. 34. [6] ISBN 92-79-01258-4. [7] P. Boyle et al. (2005): Cancer and Incidence in Europe, 2004. Annals of Oncology 16: 481-488. [8] J. Ferlay et al. (2004): Cancer Incidence, Mortality and Prevalence Worldwide, IARC CancerBase No. 5. version 2.0, IARCPress, Lyon, (GLOBOCAN 2002). [9] EUROSTAT: Kuolinsyyt alueittain (100000 asukasta kohti, 3 vuoden keskiarvo, naiset). [10] P. Boyle et al. (2005): Cancer and Incidence in Europe, 2004. Annals of Oncology 16: 481-488. [11] EUROSTAT: Kuolinsyyt — absoluuttinen luku (vuosittaiset tiedot, miehet). [12] J. Jassem et al. (maaliskuu 2004): "Surgical Approaches to Early Breast Cancer", International Collaborative Cancer Group (ICCG), Imperial College, Lontoo. [13] IARC Handbook of Cancer Prevention Vol. 7, Breast Cancer Screening (2002). [14] ISBN 92-79-01258-4, s. 349. [15] Laetita Malavolti et al. (toukokuu 2006): "Situation professionnelle et difficultés économiques des patients atteints d""un cancer deux ans après le diagnostic", Direction de la recherche des études de lévaluation et des statistiques, Etudes et Résultats, no 487. [16] Umberto V. (1999): Caring about women and cancer, European journal of Cancer. --------------------------------------------------